CELEX ID: 32011R0410
Publication Date: 2011-04-27

Document:
KOMISIJOS ĮGYVENDINIMO REGLAMENTAS (ES) Nr. 410/2011
2011 m. balandžio 27 d.
kuriuo iš dalies keičiamas Reglamentas (EB) Nr. 259/2008, kuriuo nustatomos išsamios Tarybos reglamento (EB) Nr. 1290/2005 nuostatų dėl informacijos apie Europos žemės ūkio garantijų fondo (EŽŪGF) ir Europos žemės ūkio fondo kaimo plėtrai (EŽŪFKP) paramos gavėjus skelbimo taikymo taisyklės
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (1), ypač į jo 42 straipsnio 8b punktą,
pasikonsultavusi su Europos duomenų apsaugos priežiūros pareigūnu,
kadangi:
(1)
Sprendime, priimtame sujungtose bylose C-92/09 ir C-93/09 (2) dėl pareigos skelbti informaciją apie Europos žemės ūkio fondo paramos gavėjus, Europos Sąjungos Teisingumo Teismas nusprendė, kad reikalavimas paskelbti fizinių asmenų asmens duomenis, neskirstant jų pagal reikšmingus kriterijus, kaip antai tokios paramos gavimo laikotarpis, jos mokėjimo dažnis, rūšis ar dydis, nėra proporcingas. Teismas taip pat paskelbė negaliojančiomis su tuo susijusias nuostatas. Atsižvelgiant į fizinių asmenų interesą, kad jų asmens duomenys būtų apsaugoti, tam kad būtų suderinti skirtingi tikslai, kurių siekiama reikalavimu paskelbti informaciją apie Europos žemės ūkio garantijų fondo (EŽŪGF) ir Europos žemės ūkio fondo kaimo plėtrai (EŽŪFKP) paramos gavėjus, kaip numatyta Komisijos reglamentu (EB) Nr. 259/2008 (3), tikslinga nustatyti, kad minėtas reikalavimas fiziniams asmenims nebūtų taikomas.
(2)
Todėl skaidrumo tikslais Reglamentas (EB) Nr. 259/2008 turėtų būti oficialiai iš dalies atitinkamai pakeistas, kol Europos Parlamentas ir Taryba priims naują tvarką, kuria bus atsižvelgta į Teismo nurodytus prieštaravimus.
(3)
Šiame reglamente nurodytos priemonės atitinka Žemės ūkio fondų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 259/2008 1 straipsnis iš dalies keičiamas taip:
1.
1 dalis iš dalies keičiama taip:
a)
įvadinė frazė pakeičiama taip:
„1. Skelbiant paramos gavėjus, kaip nurodyta Reglamento (EB) Nr. 1290/2005 44a straipsnyje, pateikiama ši informacija apie pagalbą gaunančius juridinius asmenis:“;
b)
a punktas išbraukiamas;
c)
b ir c punktai pakeičiami taip:
„b)
visas įregistruotas juridinis pavadinimas, jei paramos gavėjas yra juridinis asmuo, pagal atitinkamos valstybės narės įstatymus turintis savarankišką teisinį subjektiškumą;
c)
visas asociacijos juridinis pavadinimas, kuris įregistruotas arba kitaip oficialiai pripažintas, jei lėšų gavėjas yra juridinių asmenų asociacija, neturinti juridinio asmens statuso;“.
2.
2 dalis pakeičiama taip:
„2. Juridinių asmenų atveju valstybės narės gali skelbti išsamesnę informaciją nei numatyta 1 dalyje.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. balandžio 27 d.

EuroVoc Classification:
Level 1: 100150
100144
100156
Level 2: 100221
100222
100220
100177
100245
Level 3: 2472
494
1005
4361
2443
All Descriptors: 1052
2443
441
453
6088